text: Krigsafslutning markeret 
  11 november 2011 kl. 09.07
  Den 11 i 11 klokken 11 sluttede første verdenskrig i 1918. Det blev fredag markeret ved en mindehøjtidelighed i Sct. Nicolai Kirke i Aabenraa.
  Sønderjylland var tysk under første verdenskrig, og over 5.000 mænd mistede livet på slagmarkerne. Alene i Aabenraa mistede 300 unge mænd livet i den fire år lange krig.
  Krigsafslutningen førte til genforeningen med Sønderjylland i 1920.
  Traditionen tro blev der lagt kranse ved mindesmærket ved kirken, og sognepræst Jørgen Jørgensen holdt en kort andagt i kirken.
  Efterhånden er det ganske få sønderjyske kirker, der markerer afslutningen af den første verdenskrig.
  